text: Stram Kurs på demonstrationsturné i Syd- og Sønderjylland
  09 september 2018 kl. 16.12
  I weekenden har Partiet Stram Kurs afholdt sine to første af i alt seks demonstrationer i Syd- og Sønderjylland. Fem er anholdt i den forbindelse.
  
  Lørdag fik Askelunden i Esbjerg besøg af det indvandrerkritiske parti Stram Kurs, og søndag var turen kommet til Varbergparken i Haderslev.
  Stram Kurs blev stiftet i 2017 med partileder Rasmus Paludan i front. Partiet vil blandt andet have stoppet muslimsk indvandring, og de ønsker samtidig, at et stort antal muslimer hvert år forlader landet.
  Partiet har planlagt yderligere 19 demonstration i løbet af september og oktober. Heraf foregår fire af dem i Sydjylland. Alle demonstrationer foregår ved udsatte boligområder.
  Formålet med demonstrationerne er ifølge partilederen selv at øge kendskabet til partiet og få tilslutning til deres politik.
  Kommende demonstrationer i TV SYD’s sendeområde
  16. september i Korskærparken, Fredericia23. september i Skovparken, Kolding6. oktober på Hybenvej, Horsens7. oktober i Findlandsparken, Vejle
  - Vi håber at opnå det, som vi altid opnår. Nemlig god dialog og større kendskab til vores politik, og selvfølgelig et fokus på, at der er nogle taberghettoer i Danmark, hvor der ikke bliver gjort nok for at løse problemet, siger Rasmus Paludan til TV SYD ved demonstrationen i Haderslev søndag.
  Ved demonstrationen i Haderslev søndag blev fire anholdt, mens en enkelt blev anholdt under demonstrationen i Esbjerg.
  På partiets hjemmeside beskriver de deres politiske grundlag som ’mest muligt lykke til flest mulige etniske danskere.’
  I næste weekend er der planlagt demonstration i Korskærparken i Fredericia.
  